Predkladacia správa

           Správa sa predkladá vláde Slovenskej republiky na základe plánu práce vlády SR na rok 2010. Jej cieľom je poukázať na stav usporiadania vlastníckych a užívacích vzťahov k lesným pozemkom podľa reštitučných zákonov, najmä zákona č. 229/1991 Zb., zákona č. 138/1991 Zb., zákona č. 282/1993 Z. z., zákona č. 161/2005 Z. z. a  zákona č. 503/2003 Z. z. a poskytovania náhrad podľa zákona č. 229/1991 Zb. a zákona  503/2005 Z. z. štátnymi organizácií lesného hospodárstva rezortu Ministerstva pôdohospodárstva SR a rezortu Ministerstva obrany SR.
 
           Správa je spracovaná na základe podkladov organizácií lesného hospodárstva v pôsobnosti Ministerstva pôdohospodárstva, životného prostredia a regionálneho rozvoja SR, a to Lesov SR, š. p., Banská Bystrica, Lesopoľnohospodárskeho majetku Ulič, š. p., Ulič, Štátnych  lesov  TANAP, Tatranská Lomnica a podkladov Vojenských lesov a majetkov SR,     š. p., Pliešovce, ktoré sú v pôsobnosti Ministerstva obrany SR.
 
           Správa informuje o počte prijatých žiadostí a požadovanej výmere, o usporiadaní vlastníckych a užívacích práv podľa reštitučných zákonov jednotlivými povinnými osobami, ktorými sú štátne organizácie lesného hospodárstva v pôsobnosti Ministerstva pôdohospodárstva, životného prostredia a regionálneho rozvoja SR a Ministerstva obrany SR. V štátnych organizáciách lesného hospodárstva v pôsobnosti Ministerstva pôdohospodárstva, životného prostredia a regionálneho rozvoja SR a Ministerstva obrany SR bolo k 31. 12. 2009 z celkového počtu 100 881 prijatých žiadostí o usporiadanie vlastníckych a užívacích práv k lesným pozemkom s požadovanou výmerou 1 027 828 ha, kladne doriešených a fyzicky odovzdaných 61 793 žiadostí s výmerou 935 909 ha. Nájomné zmluvy, ktoré zabezpečujú zosúladenie nájomného vzťahu podľa § 22 ods. 2 zákona č. 229/1991 Zb. s ustanovením § 23 zákona č. 504/2003 Z. z o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov boli uzavreté s 13 481 vlastníkmi na výmere 32 344 ha. 
 
           Aj napriek snahe povinných osôb doriešiť reštitučné nároky oprávnených osôb v posledných rokoch dochádza k znižovaniu počtu a výmery doriešených žiadostí. V roku 2009 bolo doriešených 5 197 žiadostí s výmerou 8 844 ha.  Znižovanie počtu vybavených žiadostí je spôsobené faktom, že oprávnené osoby napriek výzvam zo strany povinných osôb nepredložili relevantné doklady preukazujúce oprávnenosť ich požiadavky, odmietajú znášať náklady spojené s usporiadaním užívacích práv, hlavne pri potrebe identifikácie lesných pozemkov v teréne. Vo väčšine prípadov ide o usporiadanie užívania drobných pozemkov  v podielovom spoluvlastníctve a spoluvlastníci sa odmietajú združiť do združení alebo spoločenstiev.
 
V závere správy je  poukázané na hlavné problémy v reprivatizačnom procese, ktorých odstránením by sa mohol celý proces reprivatizácie zintenzívniť, a tak zabezpečiť základné práva vlastníkov lesných pozemkov.
 
Materiál nemá finančný, ekonomický a environmentálny vplyv ani vplyv na zamestnanosť a podnikateľské prostredie.